Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2022/C 263/11)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O STANDARDNOJ IZMJENI JEDINSTVENOG DOKUMENTA

„Cigales”

PDO-ES-A0622-AM03

Datum obavijesti: 12.4.2022.

OPIS I RAZLOZI ODOBRENE IZMJENE

1. Izmjena fizikalno-kemijskih svojstava

OPIS:

Ova izmjena utječe na najveći ukupni sadržaj sumporova dioksida izražen u miligramima po litri (mg/l), koji je jednak ograničenjima utvrđenima u primjenjivom zakonodavstvu. Za bijela vina i ružičasta vina / vina clarete povećava se sa 150 na 200 mg/l, a za crna vina sa 140 na 150 mg/l. Mijenja se i metoda mjerenja sadržaja šećera kvalitetnih pjenušavih vina te se on sada izražava u gramima glukoze, fruktoze i saharoze po litri. Prije nije bilo upućivanja na „saharozu”.

Izmjena se odnosi na točku 2. podtočku (a) specifikacije proizvoda i točku 4. jedinstvenog dokumenta.

Smatra se standardnom izmjenom jedinstvenog dokumenta jer ne podrazumijeva znatnu izmjenu svojstava proizvoda te se zadržavaju svojstva i profil opisani u odjeljku o povezanosti, a koji su rezultat međudjelovanja prirodnih i ljudskih čimbenika. Stoga se smatra da ona ne odgovara nijednoj vrsti izmjene predviđenoj člankom 14. stavkom 1. Uredbe (EU) 2019/33.

RAZLOZI:

Smatra se da nije potrebno da ograničenja za sumporov dioksid budu niža od zakonom propisanih ograničenja jer to može otežati primjereno skladištenje vina, a kvaliteta se ne povećava.

2. Dodavanje izraza „clarete” kao sinonima za „ružičasto”

OPIS:

izraz „clarete” dodan je kao sinonim za „ružičasto”.

Izmjena se odnosi na sljedeće odjeljke specifikacije proizvoda i jedinstvenog dokumenta: odjeljak 2. točke (a) i (b), odjeljak 3. točku (c) te odjeljke 5. i 7. specifikacije i odjeljke 4. i 5. jedinstvenog dokumenta.

Smatra se standardnom izmjenom (izmjena jedinstvenog dokumenta) jer ne podrazumijeva znatnu izmjenu svojstava proizvoda, nego samo ponovno uvodi tradicionalni izraz koji se oduvijek upotrebljavao za vina s tog područja. Zadržavaju se svojstva i profil koji su opisani u odjeljku o povezanosti i koji su rezultat međudjelovanja prirodnih i ljudskih čimbenika. Stoga se smatra da ona ne odgovara nijednoj vrsti izmjene predviđenoj člankom 14. stavkom 1. Uredbe (EU) 2019/33.

RAZLOZI:

Izraz „clarete” tradicionalno se upotrebljavao za ružičasta vina proizvedena u općini Cigales i na bilo kojem drugom vinogradarskom području u Španjolskoj. U skladu sa zakonodavstvom koje se primjenjivalo u trenutku uspostave oznake izvornosti, vina proizvedena na taj način mogla su se zvati samo ružičastim vinima. Ta je vrsta vina stoga definirana kao ružičasto vino, a izraz „clarete” je izostavljen. U skladu sa zakonodavstvom koje se trenutačno primjenjuje „clarete” se može upotrebljavati kao sinonim za ružičasto vino. Taj se tradicionalni izraz nastoji ponovno uvesti kako bi se obnovilo sjećanje na tu vrstu vina iz ranih vremena tog vinogradarskog područja. Tim bi vinima to moglo donijeti dodanu vrijednost jer se razlikuju od ružičastih vina proizvedenih drugdje u svijetu.

3. Preinaka opisa organoleptičkih svojstava

OPIS:

poboljšanje organoleptičkog opisa vina.

Izmjena se odnosi na točku 2. podtočku (b) specifikacije proizvoda i točku 4. jedinstvenog dokumenta.

Smatra se standardnom izmjenom (izmjena jedinstvenog dokumenta) jer ne podrazumijeva znatnu izmjenu svojstava proizvoda, nego se samo ažurira njihov opis. Stoga se smatra da ona ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI:

regulatorni odbor za ZOI „Cigales”, koji je ovlašten u skladu s normom ISO 17065, za obavljanje organoleptičke analize angažirao je laboratorij za senzorsku analizu, koji je pak ovlašten u skladu s normom ISO 17025. Opis organoleptičkih svojstava izmijenjen je na temelju iskustva stečenog tijekom godina kako bi se uskladio s postupkom analize u skladu s kriterijima utvrđenima normom ISO 17025. Uključeni su i pojedinačni opisi slatkih bijelih, ružičastih i crnih vina kako bi se pružile konkretnije informacije o njihovu karakteru i omogućila opsežnija analiza.

4. Izmjena gustoće sadnje

OPIS:

Izmjenom se želi omogućiti da postojeći nasadi budu izuzeti od obveze usklađenosti s najmanjom gustoćom od 1 000 trsova po hektaru.

To utječe na točku 3. podtočku (a) specifikacije proizvoda i točku 5.1. jedinstvenog dokumenta.

Smatra se standardnom izmjenom jer ne podrazumijeva znatnu izmjenu svojstava proizvoda. Najautentičnija vina sa ZOI-jem „Cigales” proizvode se upravo od grožđa koje se uzgaja u najstarijim nasadima. Ne odgovara nijednoj vrsti izmjene na razini Unije predviđenoj člankom 14. stavkom 1. Uredbe (EU) 2019/33.

RAZLOZI:

Razlog je izmjene nastojanje da preostali stari vinogradi na tom vinogradarskom području koji imaju manje od 1 000 trsova po hektaru ostanu netaknuti. Osim što imaju povijesnu i kulturnu vrijednost, u tim se vinogradima zbog niskog prinosa i starosti vinovih loza uzgaja grožđe izvrsne kvalitete. Od tog se grožđa proizvode najkvalitetnija vina koja imaju najveću dodanu vrijednost.

Nadalje, s obzirom na to da je u tim starim vinogradima razmak sadnje 3 x 3 m (čime je omogućena prilagodba mehanizaciji), ne smatra se logičnim da se te stare parcele isključe zbog neusklađenosti s najmanjom gustoćom sadnje. Njihovo isključivanje dovelo bi do gubitaka u smislu proizvodnog potencijala i kvalitete.

5. Uključivanje mogućnosti smanjenja vjerojatne alkoholne jakosti grožđa u određenim godinama

OPIS:

Uvodi se mogućnost da se alkoholna jakost grožđa u određenim godinama smanji za 0,5 stupnjeva.

Izmjena se odnosi na točku 3. podtočku b.1. specifikacije proizvoda i točku 5.1. jedinstvenog dokumenta.

Riječ je o standardnoj izmjeni jer ne podrazumijeva znatnu izmjenu svojstava proizvoda, s obzirom na to da ta mogućnost oduvijek postoji. Riječ je tek o prijenosu Uredbe (koja je sad uključena kao unutarnji operativni propis) u specifikaciju proizvoda, koja je dokument kojim se utvrđuju sve tehničke odredbe koje utječu na proizvod. Izmjena stoga ne odgovara nijednoj vrsti izmjene na razini Unije predviđenoj člankom 14. stavkom 1. Uredbe (EU) 2019/33.

RAZLOZI:

Izmjenom se uvodi mogućnost da Regulatorni odbor dopusti da se u određenim godinama najmanja vjerojatna alkoholna jakost grožđa smanji za 0,5o Bé, i to nakon provedbe tehničke studije koja bi opravdala to smanjenje.

Smjernica u vezi sa smanjenjem alkoholne jakosti za određene godine uključena je u primjenjivi propis, uredbu za ZOI „Cigales”, koji datira iz vremena prije specifikacije proizvoda. Ta je uredba nedavno izmijenjena i više ne uključuje tu mogućnost, koja bi se kao tehnička mjera trebala uključiti u specifikaciju proizvoda.

6. Uključivanje mogućnosti upotrebe različitih vrsta kvalitetnih pjenušavih vina

OPIS:

Izmjenom se uvodi mogućnost da se kvalitetna pjenušava vina proizvode upotrebom metoda koje nisu tradicionalne.

To utječe na točku 3. podtočku b.1. specifikacije proizvoda i točku 5.1. jedinstvenog dokumenta.

Riječ je o standardnoj izmjeni jedinstvenog dokumenta. Kvalitetna pjenušava vina moraju i dalje ispunjavati organoleptička i fizikalno-kemijska svojstva utvrđena u specifikaciji, neovisno o metodi proizvodnje. Izmjena stoga ne odgovara nijednoj vrsti izmjene na razini Unije predviđenoj člankom 14. stavkom 1. Uredbe (EU) 2019/33.

RAZLOZI:

Kvalitetna pjenušava vina mogu se proizvoditi primjenom odobrenih metoda iz kategorije 5. Priloga VII. Uredbi (EU) br. 1308/2013. Cilj je iskoristiti nove mogućnosti za širenje tržišta za tu vrstu proizvoda, koji se počeo proizvoditi 2011. Međutim, na glavnoj etiketi mora biti navedena metoda koja je primijenjena da bi potrošač znao kako je vino proizvedeno.

7. Preinaka odjeljka o uvjetima starenja

OPIS:

Izmjenom se uvode određeni uvjeti za starenje vina (veličina bačve i datum od kojeg se računa razdoblje starenja).

To utječe na točku 3. podtočku b.2. specifikacije proizvoda i točku 5.1. jedinstvenog dokumenta.

Riječ je o standardnoj izmjeni jedinstvenog dokumenta jer ne podrazumijeva znatne preinake zato što su uvjeti isti kao oni prethodno utvrđeni u Uredbi. Riječ je tek o prijenosu Uredbe (koja je sad uključena kao unutarnji operativni propis) u specifikaciju proizvoda, koja je dokument kojim se utvrđuju sve tehničke odredbe koje utječu na proizvod. Izmjena stoga ne odgovara nijednoj vrsti izmjene na razini Unije predviđenoj člankom 14. stavkom 1. Uredbe (EU) 2019/33.

RAZLOZI:

Ovom izmjenom uvodi se odjeljak o uvjetima starenja, koji su bili uključeni jedino u staru uredbu. To je bilo potrebno jer je stara uredba izmijenjena, pa je sve tehničke aspekte trebalo definirati u specifikaciji proizvoda.

8. Izmjena ograničenja povezanih s proizvodnjom vina

OPIS:

uklonjeni su postoci određenih sorti u mješavini.

Izmjena se odnosi na točku 3. podtočku b.2. specifikacije proizvoda i točku 5.1. jedinstvenog dokumenta.

Riječ je o standardnoj izmjeni jedinstvenog dokumenta jer ne mijenjaju svojstva i profil proizvoda opisani u odjeljku o povezanosti, koji su rezultat međudjelovanja prirodnih i ljudskih čimbenika. Izmjena stoga ne odgovara nijednoj vrsti izmjene na razini Unije predviđenoj člankom 14. stavkom 1. Uredbe (EU) 2019/33.

RAZLOZI:

Ne smatra se neophodnim zadržati ta ograničenja povezana s proizvodnjom vina jer su svojstva vina sa ZOI-jem „Cigales” prije svega rezultat prilagodbe sorti zemljopisnom okruženju i utjecaja tog okruženja (klima, tlo, reljef itd.) na uzgoj grožđa, a ne većeg postotka neke sorte.

9. Najveći prinosi ovisno o vrsti vina

OPIS:

Prinos više nije ograničen na temelju boje grožđa, već je odsad ograničen u skladu s vrstom vina koje se proizvodi. Najveći prinos iznosi 7 000 kg po hektaru za bijele i crne sorte ako se upotrebljavaju za proizvodnju crnih vina, a 9 000 kg po hektaru za druge vrste vina: bijela vina, ružičasta vina / vina clarete i kvalitetna pjenušava vina.

Izmjena se odnosi na odjeljak 5. specifikacije proizvoda i odjeljak 5.2. jedinstvenog dokumenta.

Riječ je o standardnoj izmjeni jedinstvenog dokumenta jer ne utječe na svojstva proizvoda. Izmjena ne odgovara nijednoj vrsti izmjene na razini Unije predviđenoj člankom 14. stavkom 1. Uredbe (EU) 2019/33.

RAZLOZI:

Ružičasta vina i vina clarete na ovom se području tradicionalno proizvode od mješavine bijelog i crnog grožđa. Uobičajeno je da se na parcelama uzgaja mješavina bijelih i crnih sorti, stoga ne bi imalo previše smisla odrediti dva različita prinosa za svaku sortu.

Za izmjenu postoji i tehničko obrazloženje: trenutačno na tržištu postoji potražnja za ružičastim, bijelim i kvalitetnim pjenušavim vinima koja su laganija, manje naglašene punoće i manje strukturirana. Zbog toga je potrebno smanjiti alkoholnu jakost i ekstrakciju te povećati kiselost. Ako se berba obavi ranije kako bi se postigla ta svojstva, drugi sastojci grožđa još neće dovoljno sazreti. Međutim, upotrebom veće količine omogućuje se da ti parametri budu uravnoteženi, a da se ne naškodi drugim sastojcima, čime se omogućuje savršeno dozrijevanje grožđa.

10. Uključivanje sorti garnacha tintorera i garnacha blanca te brisanje klasifikacije glavnih i odobrenih sorti

OPIS:

Uključene su dvije sorte i izbrisana je razlika između glavnih i odobrenih sorti.

Izmjena se odnosi na odjeljak 6. specifikacije proizvoda i odjeljak 7. jedinstvenog dokumenta.

Riječ je o standardnoj izmjeni jedinstvenog dokumenta jer ne utječe na svojstva proizvoda. Izmjena ne odgovara nijednoj vrsti izmjene na razini Unije predviđenoj člankom 14. stavkom 1. Uredbe (EU) 2019/33.

RAZLOZI:

Klasifikacija odobrenih i glavnih sorti izbrisana je jer je nepotrebna.

Kad je riječ o uključivanju sorte Garnacha Tintorera, ta sorta neopravdano nije smatrana primjerenom za kvalitetna vina premda se tradicionalno uzgaja na području ZOI-ja „Cigales”. Tehnički resursi vinarija prije 35 godina nisu omogućivali proizvodnju dobrog vina od te sorte te su ta vina bila pretrpka i gruba, pretjeranog intenziteta boje i opora. Zbog toga je ona uklonjena s popisa odobrenih sorti.

Međutim, suvremena enologija otkrila je prednosti te sorte u proizvodnji kvalitetnih vina. Tehnički resursi koje vinarije sad imaju omogućuju proizvodnju visokokvalitetnog vina od sorte Garnacha Tintorera, koje se odlikuje izuzetnim voćnim okusom i aromatičnim sastojcima i koje današnji potrošači jako cijene.

11. Ažuriranje teksta odjeljka o povezanosti

OPIS:

Ovime se ne mijenja bit odjeljka o povezanosti, nego se ažurira tekst cijelog odjeljka kako bi se postigla usklađenost s drugim uključenim izmjenama. Ne mijenja se uzročna povezanost.

Izmjena se odnosi na odjeljak 7. specifikacije proizvoda i odjeljak 8. jedinstvenog dokumenta.

Riječ je o standardnoj izmjeni jedinstvenog dokumenta. To je samo izmjena teksta i ne odgovara nijednoj vrsti izmjene na razini Unije predviđenoj člankom 14. stavkom 1. Uredbe (EU) 2019/33.

RAZLOZI:

Potrebne su manje izmjene kako bi se odjeljak o povezanosti uskladio s drugim izmjenama uključenima u specifikaciju proizvoda.

12. Dodavanje uvjeta prihvatljivosti za istovremenu primjenu odstupanja povezanog s povećanjem prinosa i smanjenje vjerojatne alkoholne jakosti grožđa

OPIS:

Nije dopušteno iste godine povećati prinos grožđa i smanjiti njegovu vjerojatnu alkoholnu jakost.

Izmjena se odnosi na točku 8. podtočku b.1. specifikacije proizvoda, ali ne utječe na jedinstveni dokument.

Riječ je o standardnoj izmjeni kojom se ne mijenja jedinstveni dokument jer ona ne utječe na svojstva proizvoda. Izmjena ne odgovara nijednoj vrsti izmjene na razini Unije predviđenoj člankom 14. stavkom 1. Uredbe (EU) 2019/33.

RAZLOZI:

Uvjet prihvatljivosti dodaje se kao podstavak 3. točke 8. podtočke b.1. specifikacije proizvoda kako bi se zabranila primjena odstupanja povezanog s povećanjem prinosa uz istovremeno smanjenje vjerojatne alkoholne jakosti. I taj je uvjet prihvatljivosti bio sadržan u staroj uredbi kojom je uređena oznaka izvornosti. Kao i s prethodnim izmjenama, taj je zahtjev iz Uredbe, u kojoj više nije naveden, potrebno prenijeti u specifikaciju proizvoda.

13. Novi tekst odredbi o označivanju

OPIS:

Taj je odjeljak izmijenjen kako bi se tekst uskladio sa zakonodavstvom na snazi i uvela obveza navođenja metode proizvodnje na etiketi kvalitetnih pjenušavih vina, u skladu s istom izmjenom, radi izbjegavanja zabune kod potrošača. Uključen je izraz „fermentado en barrica” (fermentirano u bačvi).

Izmjena se odnosi na točku 8. podtočku b.3. specifikacije proizvoda i točku 9. jedinstvenog dokumenta.

Riječ je o standardnoj izmjeni jedinstvenog dokumenta, ali ona ne podrazumijeva nikakav oblik sprečavanja ili ograničavanja prodaje i ne odgovara nijednoj vrsti izmjene predviđenoj člankom 14. stavkom 1. Uredbe (EU) 2019/33, u kojem su opisane izmjene na razini Unije.

RAZLOZI:

Svrha je ove izmjene poboljšati pravila za označivanje.

14. Ažuriranje odjeljka o provjerama

OPIS:

Navedeno je kontrolno tijelo kojem je nadležno tijelo delegiralo zadaće te je poboljšan tekst odjeljka o provjerama.

Izmjena se odnosi na točku 9. specifikacije proizvoda, ali ne utječe na jedinstveni dokument.

Riječ je o standardnoj izmjeni kojom se ne mijenja jedinstveni dokument. Ona ne utječe na svojstva proizvoda i ne odgovara nijednoj vrsti izmjene predviđenoj člankom 14. stavkom 1. Uredbe (EU) 2019/33, u kojem su opisane izmjene na razini Unije.

RAZLOZI:

Regulatorni odbor za ZOI „Cigales” dobio je akreditaciju prema normi ISO/IEC 17065:2012. Nakon te akreditacije Instituto Tecnológico Agrario de Castilla y León (Institut za poljoprivrednu tehnologiju zajednice Kastilje i Leóna) delegirao mu je zadaće povezane s provjerama usklađenosti u skladu s člankom 116.a Uredbe (EU) br. 1308/2013.

Ažuriran je i tekst odjeljka o zadaćama kontrole jer je zastario za potrebe certificiranja u skladu s normom ISO 17065.

JEDINSTVENI DOKUMENT

1. Naziv proizvoda

Cigales

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

5. Kvalitetno pjenušavo vino

4. Opis vina

1. VINO – BIJELA I RUŽIČASTA VINA / VINA CLARETE

SAŽET TEKSTUALNI OPIS

Bijela vina:

izgled tog vina u određenoj je mjeri bistar i sjajan, a boja zelenkastožuta, slamnatožuta, bljedožuta ili zlatnožuta.

Kad je riječ o mirisu, prevladavaju istaknute arome (bez nedostataka) s voćnim notama (voćke, agrumi i/ili biljne arome). Ako je vino starjelo u bačvi, miris može imati note pikantnosti i/ili prepečenosti.

Odlikuje se dobrom kiselosti i uravnoteženim sadržajem alkohola. Arome su u istom rasponu kao i mirisi (voćke, agrumi i/ili bilje). Mogu imati note pikantnosti i/ili prepečenosti (vina izložena drvu).

Ružičasta vina / vina clarete:

izgled tog vina u određenoj je mjeri bistar i sjajan. Boja varira od ljubičasto-ružičaste, ružičaste boje jagode, boje lososa do boje ljuske luka.

Kad je riječ o mirisu, prevladavaju istaknute arome (bez nedostataka ili neodgovarajućih aroma) s primjetnim voćnim notama (crveno bobičasto voće, voćke, agrumi i/ili arome svježeg bilja). Prisutne su note pikantnosti i/ili prepečenosti ako je vino bilo u doticaju s drvom.

Okus je uravnotežen, s istim aromama kojima se odlikuje miris (crveno bobičasto voće, voćke, agrumi i/ili svježe bilje i note pikantnosti i/ili prepečenosti ako je vino starjelo u bačvi).

Fizikalni i kemijski parametri utvrđeni u ovom odjeljku moraju biti u skladu s ograničenjima utvrđenima u propisima EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 11 Najmanja ukupna kiselost 3,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 10,83 Najveći ukupni sadržaj sumporova dioksida (u miligramima po litri) 200

2. VINO – mlada crna vina

SAŽET TEKSTUALNI OPIS

— Vino je bistrog do sjajnog izgleda, a boja varira od ljubičaste do crvene boje opeke.

— Kad je riječ o mirisu, prevladavaju istaknute arome (bez nedostataka ili neodgovarajućih aroma) s notama voća (svježe ili prezrelo crno ili crveno bobičasto voće) i/ili bilja, uz note pikantnosti i/ili preprženosti ako je vino bilo u doticaju s drvom.

U okusu prevladava dobra ravnoteža kiselosti, alkohola, trpkosti i gorčine. Završne note slične su aromama koje se osjete njuhom.

U svakom slučaju, fizikalni i kemijski parametri utvrđeni u ovom odjeljku moraju biti u skladu s ograničenjima utvrđenima u propisima EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 12 Najmanja ukupna kiselost 3,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 10,83 Najveći ukupni sadržaj sumporova dioksida (u miligramima po litri) 150

3. Crna vina s oznakom „ROBLE”

SAŽET TEKSTUALNI OPIS

— Vino je bistrog do sjajnog izgleda, a boja varira od ljubičaste do crvene boje opeke.

Kad je riječ o mirisu, prevladavaju istaknute arome (bez nedostataka ili neodgovarajućih aroma) s notama voća te notama preprženosti i/ili pikantnosti, što je karakteristično za vina koja su bila u doticaju s drvom.

Okus je uravnotežen, prevladavaju note voća te note preprženosti i/ili pikantnosti, što je karakteristično za vina koja su bila u doticaju s drvom.

(*) Za vina koja se stavljaju na tržište u prvoj godini nakon berbe. Vina koja su starjela dulje od godine dana ne smiju prekoračiti graničnu vrijednost za hlapljive kiseline izračunanu na sljedeći način: 1 gram po litri do 10 % vol. i 0,06 grama po litri za svaki stupanj iznad 10 %.

(**) U svakom slučaju, fizikalni i kemijski parametri utvrđeni u ovom odjeljku moraju biti u skladu s ograničenjima utvrđenima u propisima EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 12 Najmanja ukupna kiselost 3,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 10,83 Najveći ukupni sadržaj sumporova dioksida (u miligramima po litri) 150

4. Crna vina „CRIANZA”, „RESERVA” i „GRAN RESERVA”

SAŽET TEKSTUALNI OPIS

CRIANZA:

bistrog do sjajnog izgleda, a boja varira od ljubičaste do crvene boje opeke.

Kad je riječ o mirisu, prevladavaju istaknute arome (bez nedostataka ili neodgovarajućih aroma) s notama preprženosti i/ili pikantnosti, koje su karakteristične za drvo i voće.

Okus je dobro uravnotežen, sa završnim notama pikantnosti i/ili preprženosti i/ili voćnim i/ili mineralnim završnim notama.

RESERVA:

vino je bistrog do sjajnog izgleda, a boja varira od crvene do boje jantara.

Kad je riječ o mirisu, prevladavaju istaknute arome (bez nedostataka ili neodgovarajućih aroma) s notama pikantnosti i/ili balzamičnim i/ili voćnim i/ili mineralnim notama.

Okus je oštar i uravnotežen, sa završnim notama pikantnosti i/ili balzamičnim i/ili mineralnim i/ili voćnim završnim notama.

GRAN RESERVA:

vino je bistrog do sjajnog izgleda, a boja varira od crvene do boje jantara.

Kad je riječ o mirisu, prevladavaju istaknute arome (bez nedostataka ili neodgovarajućih aroma) s notama pikantnosti i/ili balzamičnim notama.

Okus je istaknut, sa završnim notama pikantnosti i/ili balzamičnim i/ili mineralnim i/ili voćnim završnim notama.

Za vina koja se stavljaju na tržište u prvoj godini nakon berbe. Vina koja su starjela dulje od godine dana ne smiju prekoračiti sljedeće granične vrijednosti za hlapljive kiseline: 1 gram po litri do 10 % vol. i 0,06 grama po litri za svaki stupanj iznad toga.

(**) U svakom slučaju, fizikalni i kemijski parametri utvrđeni u ovom odjeljku moraju biti u skladu s ograničenjima utvrđenima u propisima EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 12 Najmanja ukupna kiselost 3,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 10,83 Najveći ukupni sadržaj sumporova dioksida (u miligramima po litri) 150

5. Vina – slatka vina (BIJELA, RUŽIČASTA/CLARETE i CRNA)

SAŽET TEKSTUALNI OPIS

— Slatka ružičasta vina: Izgled tog vina u određenoj je mjeri bistar i sjajan. Boja varira od ljubičasto-ružičaste, ružičaste boje jagode, boje lososa do boje ljuske luka. Kad je riječ o mirisu, prevladavaju istaknute arome (bez nedostataka ili neodgovarajućih aroma) s primjetnim voćnim notama (crveno bobičasto voće, voćke, agrumi i/ili arome svježeg bilja. Prisutne su note pikantnosti i/ili prepečenosti ako je vino bilo u doticaju s drvom). Okus: uravnotežen, s istim aromama kojima se odlikuje miris (crveno bobičasto voće, voćke, agrumi i/ili svježe bilje i note pikantnosti i/ili prepečenosti ako je vino starjelo u bačvi). Okus u ustima je pun, sladak i strukturiran.

— Slatka crna vina Vino je bistrog do sjajnog izgleda, a boja varira od ljubičaste do crvene boje opeke. Kad je riječ o mirisu, prevladavaju istaknute arome (bez nedostataka ili neodgovarajućih aroma) s notama voća (svježe i/ili prezrelo crno i crveno bobičasto voće) i/ili bilja, uz note pikantnosti i/ili preprženosti ako je vino bilo u doticaju s drvom. Okus je dobro uravnotežen u smislu kiselosti i alkohola te ima voćne završne note slične aromama koje se osjete njuhom (crno i crveno bobičasto voće, sušeno voće, arome bilja) i note pikantnosti i/ili preprženosti. Okus u ustima je pun, sladak i strukturiran. Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 11 Najmanja ukupna kiselost 3,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 10,83 Najveći ukupni sadržaj sumporova dioksida (u miligramima po litri) 200

6. Kvalitetno pjenušavo vino (BIJELO/RUŽIČASTO/CLARETE)

SAŽET TEKSTUALNI OPIS

Vino je bistrog do sjajnog izgleda, s nijansama žute boje (od slamnatožute do zlatnožute) ako se proizvodi od bijelog ili crnog grožđa. Boja mu je crvena (od bljedoružičaste do ružičaste boje jagode) ako se proizvodi od crnih ili crnih i bijelih sorti. Prisutni su površinski mjehurići srednje veličine te kratkog do srednjeg ili srednjeg trajanja.

Kad je riječ o mirisu, prevladavaju istaknute arome (bez nedostataka ili neodgovarajućih aroma) s voćnim notama i/ili notama kvasca.

Vino se odlikuje voćnim okusom i dugotrajnim aromama sušenog voća i/ili kvasca.

U svakom slučaju, fizikalni i kemijski parametri utvrđeni u ovom odjeljku moraju biti u skladu s ograničenjima utvrđenima u propisima EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 9 Najmanja ukupna kiselost 3,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 10,83 Najveći ukupni sadržaj sumporova dioksida (u miligramima po litri) 160

5. Postupci proizvodnje vina

5.1. Posebni enološki postupci

1. ENOLOŠKI POSTUPCI

Poseban enološki postupak

Poseban enološki postupak

Zdravo grožđe, najmanja vjerojatna alkoholna jakost: 10o Bè (bijele sorte) i 10,5o Bè (crne sorte).

Najveći prinos pri ekstrakciji: 72 litre na 100 kilograma grožđa.

Slatka vina proizvode se tako da se zadrži dio prirodnog šećera grožđa zaustavljanjem fermentacije odobrenim načinima, osim dodavanjem alkohola.

Kvalitetna pjenušava vina proizvode se bilo kojom odobrenom metodom.

Uvjeti za starenje vina:

1. vina moraju starjeti u registriranim vinarijama u hrastovim bačvama maksimalne zapremnine od 330 litara;

2. razdoblja starenja za vina za koja se rabe izrazi „Crianza”, „Reserva” i „Gran Reserva” računaju se od 1. studenoga godine berbe.

2. ENOLOŠKI POSTUPCI

Postupak uzgoja

Najmanja gustoća sadnje iznosi 1 000 trsova po hektaru za nove nasade. Poštuje se gustoća postojećih nasada.

5.2. Najveći prinosi

1. Za proizvodnju crnih vina 7 000 kilograma grožđa po hektaru

2. 50,40 hektolitara po hektaru

3. Za proizvodnju bijelih vina, ružičastih vina / vina clarete i kvalitetnih pjenušavih vina 9 000 kilograma grožđa po hektaru

4. 64,80 hektolitara po hektaru

6. Razgraničeno zemljopisno područje

Zemljopisno područje ZOI-ja „Cigales” obuhvaća sjeverni dio depresije rijeke Duero i prostire se na obje obale rijeke Pisuerge. Površine je 574 km2.

Uključuje sljedeće općine:

— pokrajina Valladolid: Cabezón de Pisuerga, Cigales, Corcos del Valle, Cubillas de Santa Marta, Fuensaldaña, Mucientes, Quintanilla de Trigueros, San Martín de Valvení, Santovenia de Pisuerga, Trigueros del Valle i Valoria la Buena; i predio „El Berrocal”, koji je omeđen granicom pokrajine Valladolid, cestom Valladolid-Fuensaldaña-Mucientes i rijekom Pisuergom. Taj predio pripada općini Valladolid;

— pokrajina Palencia: Dueñas.

7. Sorte vinove loze

ALBILLO MAYOR

CABERNET SAUVIGNON

GARNACHA BLANCA

GARNACHA ROJA – GARNACHA GRIS

GARNACHA TINTA

GARNACHA TINTORERA

MACABEO – VIURA

MERLOT

SAUVIGNON BLANC

SYRAH

TEMPRANILLO – TINTA DEL PAIS

VERDEJO

8. Opis povezanosti

8.1. Vino

Zemljopisno područje na kojem se proizvodi ZOI „Cigales” izuzetno je pogodno za uzgoj vinove loze. Vinogradi se nalaze u središnjem dijelu toka rijeke Pisuerge, između hladne klime gornjeg toka i umjerene klime njezina ušća. Međudjelovanje klime i tla pogoduje rastu grožđa s vrlo uravnoteženom kiselosti i udjelom šećera. Sorte su dobro prilagođene tom području i postupcima proizvodnje vina, koji se primjenjuju već desetljećima. Zbog toga je moguće dobiti vrlo uravnotežena vina.

Još jedno je obilježje to da je 30 % vinograda starije od 60 godina. Zahvaljujući tome i ostalim navedenim uvjetima moguće je intenzivno i uravnoteženo starenje prikladno za dobivanje vina „crianza”.

8.2. Kvalitetno pjenušavo vino

Na temelju raznih pokušaja posljednjih su godina proizvedena pjenušava vina koja zadržavaju prepoznatljiva svojstva vina iz tog područja i koja su visoke kvalitete (mali i postojani mjehurići, prisutnost sekundarnih aroma itd.). Sorte specifične za to područje (dobra sposobnost prilagodbe) omogućuju proizvodnju pjenušavih vina velike čistoće i svježine u ustima i retronazalno.

Zahvaljujući klimatskim uvjetima na tom području moguće je proizvesti grožđa uravnotežene kiselosti, ekstrakta i aroma. To vinu daje zaokružen okus, kojim se nadoknađuje kiselost.

9. Osnovni dodatni uvjeti (pakiranje, označivanje, ostali zahtjevi)

Pravni okvir:

nacionalno zakonodavstvo

Vrsta dodatnog uvjeta:

pakiranje unutar razgraničenog zemljopisnog područja

Opis uvjeta:

budući da je punjenje vina s oznakom ZOI „Cigales” ključno za jamčenje svojstava stečenih tijekom proizvodnog postupka i prema potrebi starenja – kako je utvrđeno u specifikaciji proizvoda – ono se mora obavljati u objektima za punjenje u vinarijama koje se nalaze na proizvodnom području navedenom u specifikaciji.

Pravni okvir:

nacionalno zakonodavstvo

Vrsta dodatnog uvjeta:

dodatne odredbe o označivanju

Opis uvjeta:

umjesto izraza „ZAŠTIĆENA OZNAKA IZVORNOSTI” može se upotrebljavati tradicionalni izraz „OZNAKA IZVORNOSTI”.

Godina berbe mora biti navedena na etiketi čak i ako vina nisu starjela, osim za slatka i kvalitetna pjenušava vina.

Izrazi CRIANZA, RESERVA i GRAN RESERVA smiju se upotrebljavati pod uvjetom da vina ispunjavaju zahtjeve utvrđene u zakonodavstvu na snazi za te tradicionalne izraze, a izrazi ROBLE i FERMENTADO IN BARRICA smiju se upotrebljavati pod uvjetom da vina ispunjavaju zahtjeve utvrđene u zakonodavstvu na snazi.

Poveznica na specifikaciju proizvoda

www.itacyl.es/documents/20143/342640/PCC+DOP+CIGALES+en+vigor_Rev+2.docx/319701e4-ff93-9af2-5b81-7acb4a82fdd4

(1) SL L 9, 11.1.2019., str. 2.